**Fundák Kristóf és Kovács Gerzson Péter koreográfiáit mutatják be**

**a Hagyományok Házában március 27-én**

**A Hagyományok Háza Fókuszban a koreográfusok című előadás-sorozatában a színpadi néptáncművészet kiemelkedő koreográfusait állítják középpontba. Az est első részében egy ma már klasszikus, a színpadi tánctörténetben korszakalkotó művész koreográfiái jelennek meg, az est második részében egy kortárs koreográfus műveit mutatják be. A színpadi műsor után lehetőség nyílik az alkotókkal való beszélgetésre. Március 27-én Kovács Gerzson Péter és Fundák Kristóf koreográfiáit láthatják az érdeklődők.**

„Lelkek a pányván" címmel valósul meg a Hagyományok Háza következő Fókuszban a koreográfusok előadása március 27-én, Kovács Gerzson Péter és Fundák Kristóf koreográfiáit mutatják be a színpadon.

**Kovács Gerzson Péter** koreográfus, látványtervező. Táncos karrierjét Timár Sándor tanítványaként a Bartók Táncegyüttesben kezdte. A számos díjjal rendelkező művész több amatőr néptáncegyüttes művészeti vezetője volt, 1987-ben megalapította kortárs táncegyüttesét, a produkcióról-produkcióra újjászerveződő, megújuló TranzDanz társulatot. Legújabb művében, a Noirban minimalista eszközökkel tart tükröt jelen társadalmunk felé.

A fiatal táncos és alkotó [**Fundák Kristóf**](https://hagyomanyokhaza.hu/hu/node/8) műveiben mélyre ás, az örök emberit, a jelenre kritikusan reflektáló lélek válaszait boncolgatja. Kisgyerekként Csepelen kezdett táncolni, a néptánc világában való elmélyülést a Jászság Népi Együttes nyújtotta, táncosként országos ismertséget a Fölszállott a páva televíziós vetélkedő nyerteseként szerzett. 2009 óta az Angyalföldi Vadrózsa Táncegyüttes művészeti vezetője, azóta rendszeresen készít koreográfiákat gyerekeknek és felnőtteknek egyaránt, szinte az első koreográfiáival felhívta magára a szakma figyelmét. A művek elkészítése során szorosan együtt dolgozik zenészkollégáival, barátaival, művészi munkája során állandó alkotótársa felesége, Fundák-Kaszai Lili.

A sorozat szerkesztője: **Szögi Csaba**

A koreográfiák bemutatása után lehetőség nyílik az alkotókkal való beszélgetésre.

A beszélgetés moderátora: **Orza Calin**

A beszélgetés résztvevői: **Kovács Gerzson Péter és Fundák Kristóf**

Kontakt:

Adonyi Adrienn 0630/4875131

Gajó Dorottya 0630/1655716